有送大本淵明菊者成長句
作者：錢時
朝代：宋

paragraphs: 丹葉蕭蕭秋肅肅，有人來獻淵明菊。
淵明千古自高風，歲歲寒花照空谷。
金鈿圓簇玉葳蕤，怳然彭澤歸來時。
歸來可是知幾早，不肯爲米歸猶遲。
老夫家住深山裏，彭澤知它在何許。
本不曾出不須歸，冷面相看但歡喜。
况此妙絕難可名，不識何者爲淵明。
與客遶花行復坐，一聲幽鳥花前過。